Πρόταση κανονισμού (ΕΚ) του Συμβουλίου σχετικά με την πιστοποίηση ζώων και ζωικών προϊόντων (94/C 373/10) (Κείμενο που παρουσιάζει ενδιαφέρον για τον ΕΟΧ) COM(94) 561 τελικό - 94/0278 (CNS)

(Υποβλήθηκε από την Επιτροπή στις 7 Δεκεμβρίου 1994)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

ότι, βάσει της οδηγίας 89/662/ΕΟΚ του Συμβουλίου της 11ης Δεκεμβρίου 1989 σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), όπως τροποποιήθηκε τελευταία από την οδηγία 92/118/ΕΟΚ (2) και, βάσει της οδηγίας 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους στο ενδοκοινοτικό εμπόριο ζώντων ζώων και προϊόντων με προοπτική την υλοποίηση της εσωτερικής αγοράς (3), όπως τροποποιήθηκε τελευταία από την οδηγία 92/118/ΕΟΚ, είναι ευθύνη των κρατών μελών που παράγουν ή αποστέλλουν, να διασφαλίσουν ότι οι κτηνιατρικοί έλεγχοι και, ενδεχομένως, η πιστοποίηση διεξάγονται με τον κατάλληλο τρόπο 7

ότι, για τη διασφάλιση της ομαλής λειτουργίας της εσωτερικής αγοράς ζώντων ζώων και ζωικών προϊόντων, τα κράτη μέλη θα πρέπει να είναι σε θέση να στηριχθούν πλήρως στην ακεραιότητα της πιστοποίησης στους τόπους παραγωγής και αποστολής 7

ότι ο στόχος αυτός δεν μπορεί να επιτευχθεί από μεμονωμένα κράτη μέλη 7 ότι, ως εκ τούτου, θα πρέπει να θεσπιστούν κοινοί κανόνες για τις δεσμεύσεις των αρμοδίων αρχών και των αρμοδίων για την πιστοποίηση και όσον αφορά την πιστοποίηση ζώων και ζωικών προϊόντων σύμφωνα με την κοινοτική νομοθεσία 7

ότι πρέπει να ληφθούν αποτελεσματικά μέτρα για να αποφευχθεί η παραπλανητική ή η ψευδής πιστοποίηση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός ισχύει για την πιστοποίηση που απαιτείται από την κτηνιατρική νομοθεσία και η οποία καλύπτει τη διάθεση στην αγορά και την εμπορία ζώων και ζωικών προϊόντων.

Άρθρο 2

1. Με τον όρο κτηνιατρική νομοθεσία, νοείται η νομοθεσία που αναφέρεται στο παράρτημα Α της οδηγίας 89/662/ΕΟΚ και στα παραρτήματα Α και Β της οδηγίας 90/425/ΕΟΚ.

2. Με τον όρο αρμόδιος για την πιστοποίηση, νοείται άτομο εντεταλμένο από την αρμόδια αρχή για την υπογραφή των πιστοποιητικών που απαιτούνται από την κτηνιατρική νομοθεσία.

3. Επιπλέον, οι ορισμοί που εμπεριέχονται στο άρθρο 2 των οδηγιών 89/662/ΕΟΚ και 90/425/ΕΟΚ ισχύουν mutatis mutandis.

Άρθρο 3

1. Οι αρμόδιοι για την πιστοποίηση δεν πρέπει να πιστοποιούν θέματα για τα οποία δεν έχουν ιδίαν άποψη ή τα οποία δεν είναι δυνατόν να εξακριβωθούν από αυτούς. Ενδεχομένως, τα πιστοποιητικά πρέπει να συνοδεύονται, όταν υποβάλλονται στον αρμόδιο για την πιστοποίηση, από κατευθυντήριες σημειώσεις που δεικνύουν την έκταση οποιωνδήποτε ερευνών, δοκιμών ή εξετάσεων που αναμένεται να διεξαχθούν.

2. Οι αρμόδιοι για την πιστοποίηση δεν πρέπει να υπογράφουν λευκά ή μη συμπληρωμένα πιστοποιητικά ή δεν πρέπει να υπογράφουν πιστοποιητικά σε σχέση με ζώα ή προϊόντα τα οποία δεν επιθεώρησαν ή τα οποία δεν συμπεριλαμβάνονταν στο αντικείμενο του ελέγχου τους. Σε περίπτωση που ένα πιστοποιητικό υπογράφεται βάσει ενός άλλου πιστοποιητικού ή δήλωσης, ο αρμόδιος για την πιστοποίηση θα πρέπει να έχει στη διάθεσή του το έγγραφο αυτό πριν από την υπογραφή.

3. Οι αρμόδιοι για την πιστοποίηση θα πρέπει να τελούν υπό καθεστώς που διασφαλίζει την αμεροληψία τους και δεν πρέπει, ιδίως, να έχουν άμεσο εμπορικό ενδιαφέρον για τα πιστοποιηθέντα ζώα ή προϊόντα.

Άρθρο 4

1. Οι αρμόδιες αρχές πρέπει να προβούν σε όλες τις απαραίτητες ενέργειες για τη διασφάλιση της ακεραιότητας της πιστοποίησης. Ιδίως, πρέπει να διασφαλίσουν ότι οι εντεταλμένοι από αυτές αρμόδιοι για την πιστοποίηση είναι νομικά δέσμιοι των υποχρεώσεων τους και γνωρίζουν πλήρως τη σπουδαιότητα των περιεχομένων κάθε πιστοποιητικού που υπογράφουν.

2. Κάθε αρμόδια αρχή πρέπει να τηρεί διαρκώς ενημερωμένο μητρώο υπογραφών των αρμοδίων για την πιστοποίηση και πρέπει να κρατά αντίγραφα όλων των πιστοποιητικών που εκδίδονται εξ ονόματός της για κατάλληλο χρονικό διάστημα.

Άρθρο 5

1. Οι αρμόδιες αρχές πρέπει να ερευνούν και να λαμβάνουν τα κατάλληλα μέτρα για κυρώσεις σε περίπτωση που αντιλαμβάνονται ψευδή ή παραπλανητική πιστοποίηση. Οι κυρώσεις πρέπει να είναι τουλάχιστον ικανές να εξαλείψουν το οποιοδήποτε αποκτηθέν εσφαλμένα οικονομικό όφελος.

2. Εάν διαπιστωθεί ότι ένας αρμόδιος για την πιστοποίηση εν γνώσει του εξέδωσε ψευδές πιστοποιητικό, η αρμόδια αρχή πρέπει να προβεί στις αναγκαίες ενέργειες, λαμβανομένων υπόψη των λοιπών νομικών διαδικασιών, για να διασφαλιστεί ότι το εν λόγω άτομο δεν μπορεί να επαναλάβει την παράβαση.

Άρθρο 6

Ο παρών κανονισμός αρχίζει να ισχύει την τριακοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

(1) ΕΕ αριθ. L 395 της 30. 12. 1989, σ. 13.

(2) ΕΕ αριθ. L 62 της 15. 3. 1993, σ. 49.

(3) ΕΕ αριθ. L 224 της 18. 8. 1990, σ. 29.